Postimehe raamatugrandi eeskiri

Postimehe Fondi raamatugrandi eesmärk on toetada humanitaar- või ühiskonnateaduste valdkonnas tehtud teadusuuringu tulemuste vormistamist eestikeelse monograafiana. Monograafia peaks kõnetama laiemat lugejaskonda ning olema tähenduslik ja oluline Eesti ühiskonna enesetunnetuse arengule 21. sajandi globaliseerunud maailmas.

Raamatugrandi suurus on 33 000 eurot, ühes taotlusvoorus antakse välja kuni kolm granti. Grant peaks grandihoidja vabastama teistest töökohustustest ja lubama tal keskenduda raamatu kirjutamisele. Kui raamatul on mitu autorit, siis on üks neist grandihoidja, kuid grandi raha võib jagada autorite vahel. Grandi taotlemise eelduseks on, et raamatu aluseks olevad uuringud on juba tehtud, jäänud on üksnes tulemuste vormistamine monograafiana. Grant makstakse välja kolmes võrdses jaos: 1) grandilepingu sõlmimise järel, 2) käsikirja esimese mustandi esitamisel ja 3) käsikirja lõppvariandi esitamisel.

Pärast esimese mustandi esitamist läbib käsikiri eelretsenseerimise, mille tulemustest sõltub grandi jätkamine, pärast käsikirja lõplikku valmimist annab sellele hinangu Postimehe fondi teadusnõukogu. Heaks kiidetud käsikirja kirjastab Postimees Kirjastus.

Raamatugrandi konkursile tuleb esitada detailne taotlus ülevaatega monograafia põhisisust ja struktuurist (vt all) ning autori(te) elulookirjeldus. Taotlused esitatakse ETISe keskkonnas.

Taotlused vaatab läbi ja grandid määrab Postimehe Fondi teadusnõukogu ja kinnitab Postimehe Fondi juhatus. Juhatuse otsus on lõplik. Grandi saajaid teavitatakse ja nende nimed koos raamatu pealkirja ja annotatsiooniga tehakse teatavaks Postimehe Fondi kodulehel.

Raamatugrandi taotluse vorm

1. Raamatu autor(id) ja põhiautori kontaktid

Autori ees- ja perekonnanimi, eriala ja töökoht, ning põhiautori puhul e-posti aadress ja telefoninumber

1. Raamatu eesmärk

Kirjeldada lühidalt (kuni 1000 tähemärki) raamatu peateemat, milliseid probleeme raamat püüab lahendada ja kuidas see aitab kaasa grandiprogrammi eesmärkide täitmisele. Samuti märkida, mille poolest on raamat parem kui olemasolevad käsitlused samal teemal.

1. Raamatu pealkiri, annotatsioon ja märksõnad

Esitada kuni 2000 tähemärgine annotatsioon, mille eesmärk on anda eelteadmisteta lugejale lugema kutsuv ülevaade raamatu sisust. Lisada ka 5-10 märksõna, mis aitavad määratleda teose põhiteemasid.

1. Struktuur

Esitada sisukorralaadne ülevaade raamatu eeldatavast struktuurist koos peatükkide provisoorsete pealkirjadega, nii täpselt kui selles etapis on seda võimalik määratleda.

1. Peatükkide kokkuvõtted

Iga peatüki kohta esitada kuni 1000 tähemärgi pikkune sisukokkuvõte.

1. Teose maht ja ajakava

Esitada raamatu orienteeruv maht sõnades (või tähemärkides). Anda hinnang, kui mitu kuud autor vajab lepingu sõlmimise järel, et esitada esimene mustand retsenseerimisele.

1. Uuringuline põhistatus

Esitada kuni leheküljepikkune kokkuvõte autori tehtud uuringutest, mis on aluseks kavandatavale raamatule. Kokkuvõte peaks mainima projekte, mille raames on saadud raamatu kirjutamiseks vajalikke tulemusi, samuti tuleb kasuks mainida varasemaid publikatsioone (teadusartikleid, konverentsiettekandeid jms), mis on kavas võtta aluseks teose peatükkide kirjutamisel

1. Autori(te) CV

Esitada iga autori akadeemilist ja valdkondlikku pädevust ning töökäiku kajastav ühe lehekülje pikkune CV.

1. Retsensendid

Esitada kuni nelja võimaliku retsensendi nimed ja kontaktid. Postimehe Fondi teadusnõukogu võib leida retsensendid ka ise.